Na podlagi drugega in tretjega odstavka 54. člena Zakona o skupnih temeljih sistema plač v javnem sektorju (Uradni list RS, št.cxxxx) izdaja Vlada Republike Slovenije


UREDBO
O PLAČAH JAVNIH USLUŽBENCEV PLAČNE SKUPINE B 

I. SPLOŠNE DOLOČBE
1. člen
(vsebina)
Ta uredba določa uvrstitve v plačne razrede, razpone plačnih razredov, kriterije ter metodologijo za uvrstitev delovnih mest javnih uslužbencev plačne skupine B, kot jih opredeljuje zakon, ki ureja skupne temelje sistema plač v javnem sektorju.
II. UVRSTITEV DELOVNIH MEST JAVNIH USLUŽBENCEV PLAČNE SKUPINE B V PLAČNI RAZRED 
2. člen
(uvrstitev v plačne razrede)
(1) Delovna mesta javnih uslužbencev plačne skupine B se uvrščajo v plačne razrede z neposredno uvrstitvijo delovnega mesta v plačni razred v Prilogi I, ki je sestavni del te uredbe, ali znotraj razponov plačnih razredov, določenih v Prilogah II in III, ki sta sestavna dela te uredbe.
(2) Delovna mesta javnih uslužbencev plačne skupine B se uvrstijo v plačne razrede znotraj razponov plačnih razredov na podlagi kriterijev oziroma seštevka vrednosti kriterijev iz Priloge IV, ki je sestavni del te uredbe, ter metodologije, določene v 4. členu te uredbe.
(3) Plačni razred za delovna mesta strokovnih direktorjev, strokovnih vodij, namestnikov direktorjev, članov uprave in pomočnikov direktorjev določi organ upravljanja na predlog predstojnika oziroma organa, pristojnega za njegovo imenovanje tako, da se:
-        delovna mesta strokovnih direktorjev oziroma strokovnih vodij uvrstijo za najmanj en plačni razred nižje kot delovna mesta direktorjev;
-        delovna mesta namestnikov direktorjev in članov uprave uvrstijo za najmanj tri plačna razreda nižje kot delovna mesta direktorjev;
-        delovna mesta pomočnikov direktorjev uvrstijo za najmanj sedem plačnih razredov nižje kot delovna mesta direktorjev.
(4) Če bi bil javni uslužbenec, upoštevaje prejšnji odstavek tega člena, uvrščen v nižji plačni razred od plačnega razreda, ki ga je dosegel pred nastopom mandata na delovnem mestu, ki ni uvrščeno v plačno skupino B v okviru istega plačnega stebra, ohrani že doseženi plačni razred.   
 3. člen
(kriteriji za uvrstitev)
Kriteriji za uvrstitev delovnih mest javnih uslužbencev plačne skupine B iz Prilog II in III te uredbe v plačne razrede se upoštevajo po posameznih dejavnostih, kot je določeno v Prilogi IV te uredbe.
4. člen
(metodologija za uvrščanje delovnih mest javnih uslužbencev plačne skupine B znotraj razponov v plačne razrede)
(1) Delovna mesta javnih uslužbencev plačne skupine B se znotraj razponov plačnih razredov iz Prilog II in III te uredbe uvrstijo v plačne razrede tako, da se seštejejo vrednosti posameznih kriterijev iz Priloge IV te uredbe, ki veljajo za delovno mesto pri posameznem tipu osebe javnega prava.
(2) Vrednosti kriterijev iz Priloge IV te uredbe se preverijo ob nastopu mandata javnega uslužbenca plačne skupine B z upoštevanjem vrednosti kriterijev, veljavnih na prvi dan preteklega meseca pred nastopom mandata.
(3) Spremembe vrednosti kriterijev v času trajanja mandata na uvrstitev javnega uslužbenca plačne skupine B v plačni razred nimajo vpliva.
III. PREHODNE IN KONČNE DOLOČBE
5. člen
(prva uvrstitev)
Prva uvrstitev javnih uslužbencev plačne skupine B v skladu s to uredbo se izvede 1. januarja 2025, pri čemer se vrednosti kriterijev preverjajo glede na stanje 1. decembra 2024.
6. člen
(del plače za redno delovno uspešnost do vključno 31. decembra 2025)
(1) Javnim uslužbencev plačne skupine B v javnih zavodih, javnih agencijah, javnih skladih in drugih osebah javnega prava se do vključno 31. decembra 2025, del plače za redno delovno uspešnost v okvirih, ki jih določa zakon, izplačuje enkrat letno na podlagi poslovnega poročila, in sicer za redno delovno uspešnost v preteklem letu. Javnim uslužbencev plačne skupine B v državnih organih, drugih državnih organih, upravah pravosodnih organov in upravah lokalnih skupnosti se redna delovna uspešnost izplačuje v rokih, ki veljajo za ostale javne uslužbence, razen načelnikom upravnih enot, ki se jim delovna uspešnost izplačuje enkrat letno do konca julija.
(2) Javnim uslužbencev plačne skupine B iz prejšnjega odstavka pripada redna delovna uspešnost v  višini 2 odstotkov letnih sredstev za njihove osnovne plače. Redna delovna uspešnost se jim lahko določi v višjem obsegu do 5 odstotkov letnih sredstev za njihove osnovne plače, pod pogojem, da višji obseg ne posega v obseg sredstev za redno delovno uspešnost javnih uslužbencev, in pod pogojem, da so sredstva za ta namen zagotovljena. Skupen obseg sredstev za redno delovno uspešnost javnim uslužbencev plačne skupine B v državnih organih nad 2 do 5 odstotki določi vlada. Za uprave lokalnih skupnosti skupen obseg sredstev za redno delovno uspešnost javnim uslužbencev plačne skupine B nad 2 do 5 odstotki določi občinski svet. Za uprave pravosodnih organov skupen obseg sredstev za redno delovno uspešnost javnim uslužbencev plačne skupine B nad 2 do 5 odstotki določi vlada na predlog ministra, pristojnega za pravosodje, po predhodnem predlogu predstojnika pravosodnega organa.
(3) Organ, pristojen za imenovanje javnega uslužbenca plačne skupine B, mora pri odločanju o višini dela plače za redno delovno uspešnost pridobiti soglasje ustanovitelja. V primeru oseb javnega prava, katerih ustanovitelj je lokalna skupnost in se ne financirajo iz proračuna lokalne skupnosti, mora biti podano tudi soglasje pristojnega ministra. V primeru oseb javnega prava, katerih javne uslužbence plačne skupine B imenuje pristojni minister, minister v imenu ustanovitelja izda sklep o dodelitvi dela plače za delovno uspešnost in soglasje vlade ni potrebno.
(4) Ustanovitelj oziroma pristojni minister izda soglasje za izplačilo dela plače za delovno uspešnost najpozneje v 30 dneh po prejemu vloge za izdajo soglasja. Če ustanovitelj oziroma pristojni minister soglasja v 30 dneh od prejema popolne vloge ne izda oziroma njegove izdaje ne zavrne, se šteje, da je soglasje dano.
(5) Vloga za izdajo soglasja mora vsebovati poslovno poročilo in utemeljitev izplačila dela plače za delovno uspešnost na podlagi meril, določenih s pravilnikom pristojnega ministra.
7. člen
(začetek veljavnosti in uporabe)
Ta uredba začne veljati naslednji dan po objavi v Uradnem listu Republike Slovenije, uporabljati pa se začne z začetkom uporabe Zakona o skupnih temeljih sistema plač v javnem sektorju (Uradni list RS, št. __/__).

Priloga I: Neposredna uvrstitev direktorjev oseb javnega prava v plačne razrede, katerih ustanovitelj je država in jih pretežno financira državni proračun ali blagajna obveznega zdravstvenega zavarovanja
Priloga II: Razponi za uvrstitev direktorjev oseb javnega prava v plačne razrede, katerih ustanovitelj je država ali lokalna skupnost in jih pretežno financira državni proračun ali blagajna obveznega zdravstvenega zavarovanja
Priloga III: Razponi za uvrstitev direktorjev oseb javnega prava v plačne razrede, katerih ustanovitelj in pretežni financer je lokalna skupnost oziroma proračun lokalne skupnosti
Priloga IV: Kriteriji ter njihove vrednosti po dejavnostih

